CELEX: 22012D0346
Language: bg
Date: 2012-03-27 00:00:00
Title: 2012/346/ЕС: Решение № 1/2012 на Специалния комитет за митническото сътрудничество и правилата за произход ЕС—Чили от 27 март 2012 година относно приложение III към Споразумението за асоцииране между Европейската общност и нейните държави-членки, от една страна, и Република Чили, от друга страна, относно определянето на понятието „продукти с произход“ и методите за административно сътрудничество

29.6.2012   
            
            
               BG
            
            
               Официален вестник на Европейския съюз
            
            
               L 169/61
            
         РЕШЕНИЕ № 1/2012 НА СПЕЦИАЛНИЯ КОМИТЕТ ЗА МИТНИЧЕСКОТО СЪТРУДНИЧЕСТВО И ПРАВИЛАТА ЗА ПРОИЗХОД ЕС—ЧИЛИ
   от 27 март 2012 година
   относно приложение III към Споразумението за асоцииране между Европейската общност и нейните държави-членки, от една страна, и Република Чили, от друга страна, относно определянето на понятието „продукти с произход“ и методите за административно сътрудничество
   (2012/346/ЕС)
   СПЕЦИАЛНИЯТ КОМИТЕТ,
   като взе предвид Споразумението за асоцииране между Европейската общност и нейните държави-членки, от една страна, и Република Чили, от друга страна (1) (наричано по-нататък „Споразумението за асоцииране“), подписано на 18 ноември 2002 г., и по-специално израза „митническа територия на Общността“ в член 36, параграф 2 от приложение III към него относно определянето на понятието „продукти с произход“ и методите за административно сътрудничество,
   като има предвид, че:
   
               (1)
            
            
               В приложение III към Споразумението за асоцииране се установяват правилата за произход на продуктите с произход от териториите на страните по споразумението.
            
         
               (2)
            
            
               В приложение III към Споразумението за асоцииране се съдържа препращане към „митническата територия на Общността“.
            
         
               (3)
            
            
               За целите на приложение III към Споразумението за асоцииране е целесъобразно да се определят понятията „Общност“ и „митническа територия на Общността“ под формата на обяснителна бележка към приложението, за да се гарантира неговото правилно териториално прилагане,
            
         ПРИЕ НАСТОЯЩОТО РЕШЕНИЕ:
   Член 1
   За целите на член 36, параграф 2 от приложение III към Споразумението за асоцииране понятието „митническа територия на Общността“ обхваща митническата територия на Европейската общност (понастоящем Европейски съюз), посочена в член 3, параграф 1 от Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (2), без да засяга евентуално бъдещо изменение или отмяна на съществуващото законодателство.
   Настоящата обяснителна бележка към приложение III не засяга дял VII от посоченото приложение относно Сеута и Мелила.
   Член 2
   За целите на приложение III към Споразумението за асоцииране понятието „Общност“ означава митническата територия на Европейската общност (понастоящем Европейски съюз), посочена в член 1 от настоящото решение.
   Член 3
   Настоящото решение влиза в сила шестдесет дни след датата, на която последната страна е уведомила за изпълнението на вътрешните си изисквания, свързани с прилагането на настоящото решение.
   
      Съставено в Сантяго, Чили, на 27 март 2012 година.
      
         
            За Специалния комитет
         
         
            Председател
         
         Paulina NAZAL
      
   
   
      (1)  ОВ L 352, 30.12.2002 г., стр. 3.
   
      (2)  ОВ L 302, 19.10.1992 г., стр. 1.